จับตาประชุมบอร์ดควบทีเอ็มบี-ธนชาต
ประธานบอร์ดทหารไทย ชี้ยังไม่มีเรื่องดีลควบรวมกับธนชาตเข้าสู่การพิจารณา ด้านคลังยันราคาต้องดีกว่าตอนซื้อ
20 ธ.ค. 2561

ประธานบอร์ดทหารไทย ชี้ยังไม่มีเรื่องดีลควบรวมกับธนชาตเข้าสู่การพิจารณา ด้านคลังยันราคาต้องดีกว่าตอนซื้อ
นายประสงค์ พูนธเนศ ปลัดกระทรวงการคลัง ในฐานะประธานกรรมการธนาคารทหารไทย เปิดเผยว่า ขณะนี้ ยังไม่สามารถเปิดเผยรายละเอียดเกี่ยวกับการควบรวมกิจการของธนาคารทหารไทยกับธนาคารธนชาตได้ เนื่องจากเรื่องดังกล่าวยังไม่ได้เข้าสู่การพิจารณาในที่ประชุมคณะกรรมการ
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) กล่าวว่า ยังไม่ทราบเรื่องดังกล่าว แต่การควบรวมธนาคารให้ใหญ่ขึ้นเป็นนโยบายของนายอภิศักดิ์ ตันติวรวงศ์ รมว.คลัง ที่ต้องการให้สถาบันการเงินมีความเข้มแข็งมากขึ้นในยุคดิจิทัล และปัจจุบันมันมีสิทธิประโยชน์ทางภาษีที่มอบให้ด้วย
"แต่ใครจะควบรวมกับใคร ตอนนี้ยังไม่ทราบรายละเอียด แต่ยืนยันว่า หากขายต้องเป็นราคาที่สูงกว่าที่ได้มาแน่นอน" นายลวรณ กล่าว
ผู้สื่อข่าวรายงานว่า ที่ผ่านมาธนาคารแห่งโนวาสโกเทีย (สโกเทียแบงก์) ผู้ถือหุ้นใหญ่อันดับ 2 ของธนาคารธนชาตได้เข้าพบ รมว.คลัง เพื่อสอบถามรายละเอียดมาตรการจูงใจให้ธนาคารพาณิชย์ควบรวมกิจการ โดยมีกระแสข่าวว่าผู้ถือหุ้นใหญ่ของทั้งสองธนาคารจะมีการนัดพูดคุยเพื่อหาข้อสรุปในเร็วๆ นี้